Ministru kabineta noteikumu “Grozījumi Ministru kabineta 2016. gada 2. augusta noteikumos Nr.504 “Darbības programmas “Izaugsme un nodarbinātība” 7.3.2. specifiskā atbalsta mērķa “Paildzināt gados vecāku nodarbināto darbspēju saglabāšanu un nodarbinātību” īstenošanas noteikumi”” projekta sākotnējās ietekmes novērtējuma ziņojums (anotācija)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Mērķis ir precizēt darbības programmas “Izaugsme un nodarbinātība” 7.3.2. specifiskā atbalsta mērķa “Paildzināt gados vecāku nodarbināto darbspēju saglabāšanu un nodarbinātību” (turpmāk – 7.3.2. SAM) īstenošanas nosacījumus, tai skaitā, precizēt darba vides uzlabojumu atbalsta pasākumus un to piešķiršanas nosacījumus, kā arī paplašināt veselības uzlabošanas pasākumu klāstu un veikt citus precizējumus, lai nodrošinātu maksimāli efektīvu un lietderīgu atbalsta sniegšanu mērķa grupai.  Ministru kabineta (turpmāk – MK) noteikumu spēkā stāšanās laiks indikatīvi – 2020. gada I ceturksnis. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | MK noteikumu projekts “Grozījumi Ministru kabineta 2016.gada 2.augusta noteikumos Nr.504 “Darbības programmas “Izaugsme un nodarbinātība” 7.3.2. specifiskā atbalsta mērķa “Paildzināt gados vecāku nodarbināto darbspēju saglabāšanu un nodarbinātību” īstenošanas noteikumi”” (turpmāk – noteikumu projekts) ir izstrādāts saskaņā ar Eiropas Savienības struktūrfondu un Kohēzijas fonda 2014.–2020. gada plānošanas perioda vadības likuma 20. panta 6. un 13. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekts paredz:  **1. precizēt** **darba vides uzlabojumu atbalsta pasākumus un to piešķiršanas nosacījumus**:  **1.1.** šobrīd MK 2016. gada 2. augusta noteikumi Nr.504 “Darbības programmas “Izaugsme un nodarbinātība” 7.3.2. specifiskā atbalsta mērķa “Paildzināt gados vecāku nodarbināto darbspēju saglabāšanu un nodarbinātību” īstenošanas noteikumi” (turpmāk – MK noteikumi Nr.504) paredz, ka tiek sniegts atbalsts darba vietu pielāgošanai (16.3.4. apakšpunktā minētā atbalstāmā darbība), lai nodrošinātu gados vecāku nodarbināto vecumā no 50 gadiem (turpmāk – nodarbinātie) veselības stāvoklim u.c. ar darba vietu saistītiem fiziskiem aspektiem atbilstošu darba vidi. Darba vietas pielāgošana tiek nodrošināta tiem nodarbinātajiem, kuriem obligātajā veselības pārbaudē konstatēta veselības stāvokļa neatbilstība veicamajam darbam vai arodslimību pazīmes vai kuri nosūtīti uz ārpuskārtas obligāto veselības pārbaudi, vai darbnespējas dēļ ir atradušies ilgstošā prombūtnē (pēdējā gada laikā darbnespēja vismaz vienu mēnesi nepārtraukti vai divus mēnešus ar pārtraukumiem), vai kuriem konstatēta saslimšana ar arodslimību, vai, veicot darba vides un cilvēkresursu potenciāla izvērtējumu (turpmāk – izvērtējums), ir konstatēta veselības stāvokļa neatbilstība veicamajam darbam vai arodslimību pazīmes, kas iepriekš obligātajā veselības pārbaudē netika konstatētas.  7.3.2. SAM ietvaros īstenotā projekta Nr.7.3.2.0/16/I/001 “Atbalsts ilgākam darba mūžam” (turpmāk – 7.3.2. SAM projekts) ietvaros secināts, ka darba vietas pielāgošanu projekta ietvaros var saņemt tikai neliela daļa no projektā iesaistītajiem nodarbinātajiem, proti, nodarbinātie, kuri šobrīd ir vecumā virs 50 gadiem, bet saskaņā ar noteiktajiem kritērijiem nekvalificējas konkrētā atbalsta saņemšanai projekta ietvaros, saskaras ar problēmām darba vidē, kuras iespējams risināt ar projekta ietvaros paredzēto atbalstu, tādējādi nodarbinātais turpina strādāt esošajā darba vidē, kas pastiprina risku veselības pasliktinājumam, kā arī arodslimību riskiem.  Turklāt atbilstoši pētījuma “Darba apstākļi un riski Latvijā 2018.-2019.” (nepublicēti dati) 36,0% nodarbināto pilnīgi/drīzāk piekrita apgalvojumam, ka obligātās veselības pārbaudēs nekad nesūdzas/ nesūdzētos par veselības problēmām, ja tādas ir/ būtu, baidoties, ka varētu zaudēt darbu. 27,7% nodarbināto atzīmēja, ka pēdējā gada laikā ir izjutuši sāpes, kas ilgākas 3 dienām. 28,6% no šiem respondentiem ir turpinājuši strādāt un neko nav darījuši. Tādejādi individuāla saruna ar cilvēkresursu potenciāla invertētāju komandu (t.sk., arodslimību ārstu) darba vidē un paredzētā iespēja, saņemt atbalsta pasākumus veselības uzlabošanai, iedrošina nodarbināto runāt atklāti, neslēpt un veicina arī nodarbināto līdzdalību pasākumos. Līdz ar to, lai maksimāli efektīvi sasniegtu 7.3.2. SAM mērķi un veicinātu darba vides risku ietekmē nodarbinātajiem radušos veselības u.c. traucējumu savlaicīgu novēršanu, noteikumu projekts paredz **precizēt mērķa grupu, nosakot, ka atbalstu darba vides uzlabojumiem (u.c. atbalsta pasākumus) var saņemt arī nodarbinātie, kuriem izvērtējuma veikšanas laikā ir konstatētas pazīmes, kas norāda uz iespējamu veselības stāvokļa neatbilstību veicamajam darbam, vai arodslimību pazīmes, kas iepriekš obligātajā veselības pārbaudē netika konstatētas** (*noteikumu projekta 1.punkts*). Tādējādi jau savlaicīgi tiks novērsti gadījumi, kad nodarbinātie turpina strādāt esošajās darba vietās (darba vidē), veicinot savas veselības pasliktināšanos, kā arī arodslimību iestāšanās riskus (potenciāli saīsinot savu darba mūžu).  Izvērtējuma veikšanas laikā arodveselības un arodslimību ārsts ar nodarbināto apspriež esošās un potenciālās veselības problēmas un veic vispārīgu apskati (ņemot vērā, ka individuālajiem nodarbināto izvērtējumiem nodrošinātās telpas nav piemērotas pilnvērtīgai medicīniskai apskatei, izmeklējumiem un diagnostikai). Ja sarunas un vispārēju izmeklējumu laikā tiek konstatētas pazīmes, kas norāda uz iespējamu veselības stāvokļa neatbilstību veicamajam darbam, vai arodslimību pazīmes, nodarbinātais tiek kvalificēts dalībai izvērtējumā, ko apliecina arodveselības un arodslimību ārsta atzinums;  **1.2.** noteikumu projekts paredz arī **paplašināt atbalsta pasākumus nodarbināto darba vides uzlabojumiem**, nosakot, ka papildus darba vietu pielāgošanai ir iespējams saņemt atbalstu arī darba vietu aprīkojumam un individuālajiem darba aizsardzības līdzekļiem, tādējādi nodrošinot maksimāli efektīvu atbalsta sniegšanu darba vides uzlabojumiem nodarbinātajiem (*noteikumu projekta 2. un 15.punkts*).  Šobrīd atbalsts tiek sniegts tikai darba vietas (esošās vai jaunas) pielāgošanai, lai nodrošinātu nodarbinātā veselības stāvoklim u.c. ar darba vietu saistītiem fiziskiem aspektiem atbilstošu darba vidi.  Lai nodarbinātais varētu veikt savu darbu bez negatīvas ietekmes uz savu veselību (tai skaitā neveicinot strauju arodslimību attīstību), jau savlaicīgi nepieciešams veikt preventīvus pasākumus veselības saglabāšanai un uzlabošanai, lai nodarbinātais saglabātu darba spējas pēc iespējas ilgāk. Bieži vien nodarbinātajam nav nepieciešami darba vietas pielāgojumi, bet gan specifiski līdzekļi, kas piemēroti tieši konkrētajam nodarbinātajam. Piemēram, piemērots darba aprīkojums (t.sk., darba galds, ergonomisks darba krēsls), individuāli risinājumi veselības saglabāšanai (t.sk., kompresijas zeķes, muguras korsetes) vai citi tehniski, sadzīviski uzlabojumi (t.sk., smagumu pārvietošanas palīglīdzekļi, klusinātas sienas, papildus starpsienas u.c.) un individuāli darba aizsardzības līdzekļi (t.sk., dzirdes un elpošanas ceļu aizsardzības līdzekļi, aizsargapģērbs, aizsargcimdi, u.c.). Tāpat iespējams, ka nodarbinātajiem, lai veiktu tiešos darba pienākumus, nav nepieciešami darba vietas tieši pielāgojumi, bet vajadzīgi darba vides uzlabojumi (iekārtotas palīgtelpas, kurās nodarbinātais var biežāk atpūsties, veikt veselību uzlabojošus vingrojumus, vai norobežoties no darba zonas), kas palīdzētu nodarbinātajiem kvalitatīvi turpināt savu darbu pēc 50 gadu vecuma.  Projekta ietvaros vērtējot atbalsta piešķiršanu darba vides uzlabojumiem tiek ņemtas vērā šādas pazīmes;  1) iespējamo veselības traucējumu novēršanas un esošo veselības traucējumu samazināšanas pamatojums;  2) uzdevumi/darba pienākumi (atbilstoši amata aprakstam), ko ir grūtības veikt bez darba vides uzlabojumiem;  3) darba vides uzlabojumu tehniskie parametri, piemēram, izmēri un dažādi specifiski tehniskie dati pielāgojamās lietas identificēšanai;  4) darba vides uzlabojumu potenciālā ietekme uz nodarbinātā darba pienākumu/uzdevumu izpildi un veselību, tai skaitā vērtējot sasaistē ar iespējamību attīstīties arodslimībai.  Kopumā atbalsta paplašināšana darba vides uzlabojumiem veicinās nodarbināto personu vecumā no 50 gadiem darbspēju saglabāšana un nodarbinātību;  **1.3.** **palielināt atbalstu darba vides uzlabojumiem** (no 711 *euro* uz 1 000 *euro*) (*noteikumu projekta 6.punkts*).  Šobrīd atbalstu (dotāciju) darba devējam darba vietas pielāgošanai nodarbinātajiem piešķir ne vairāk kā 711 *euro* apmērā (MK noteikumu Nr.504 18.2.2.apakšpunkts). Atbalsta (dotācijas) apmērs darba devējiem darbavietu pielāgošanai ir noteikts saskaņā ar MK 2011.gada 25.janvāra noteikumiem Nr. 75. “Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem” (turpmāk – MK noteikumi Nr.75). Ņemot vērā ierosinātos grozījumus MK noteikumos Nr.75[[1]](#footnote-1), tai skaitā, ņemot vērā patēriņa cenu pieaugumu valstī, noteikumu projekts paredz palielināt darba vides uzlabojumu atbalsta apmēru no 711 *euro* uz 1 000 *euro*;  **1.4.** noteikt, ka **darba vides uzlabojumus var veikt atbilstoši arodveselības un arodslimību ārsta un ergoterapeita sniegtajiem norādījumiem saskaņā ar izvērtējumu**  (atzinumu) (*noteikumu projekta 6.punkts*).  Šobrīd MK noteikumos Nr.504 (18.2.2.apakšpunkts) noteikts, ka dotāciju darba vietas pielāgošanai piešķir atbilstoši darba devēja iesniegtajai darba vietas pielāgošanas tāmei, kura atbilst izvērtējumam. Lai nodrošinātu vienotu un skaidru tiesības normas interpretāciju, noteikumu projekts paredz, ka darba vides uzlabojumus var veikt atbilstoši arodveselības un arodslimību ārsta un ergoterapeita sniegtajiem norādījumiem. Attiecīgi nodrošinot, ka saskaņā ar veikto izvērtējumu, darba devēja veiktie darba vides uzlabojumi ir vērsti uz konkrētu nodarbināto darba vides uzlabošanu, tai skaitā, atbilstību to veselības stāvoklim;  **1.5. noteikt, ka atbalstu (dotāciju) darba vides uzlabojumiem var summēt, ja vienā darba vietā darbu veic vairāki nodarbinātie** (*noteikumu projekta 6.punkts*).  Šobrīd MK noteikumi Nr.504 paredz, ka vienreizēju dotāciju darba devējam nodarbinātā darba vietas pielāgošanai piešķir vienai darba vietai (MK noteikumu Nr.504 18.2.2. apakšpunkts).  Projekta ietvaros, izvērtējot darba devējus, kas ir pieteikušies atbalsta pasākumam “Darba vietu pielāgošana” ir konstatēts, ka nereti pie darba devēja vienā darba vietā strādā vairāki nodarbinātie. Piemēram, trīs vai četri nodarbinātie konkrētajā darba vietā strādā maiņās, turklāt ne visos gadījumos nodarbinātais var strādāt 8 stundas – maksimālo normālo dienas darba laiku. Lai nodrošinātu kvalitatīvāku un labāku šīs konkrētās darba vietas pielāgošanu tajā strādājošiem visiem darbiniekiem un maksimāli efektīvi un mērķtiecīgi sniegtu atbalstu nodarbinātajiem un viņu darba devējiem, noteikumu projekts paredz, ka, ja vienā darba vietā darbu veic vairāki, bet vienlaikus ne vairāk kā četri nodarbinātie, atbalstu (dotāciju) darba vides uzlabojumiem var summēt atbilstoši nodarbināto skaitam. Sākotnēji darba vietas pielāgojuma nosacījumi tika noteikti, pieņemot, ka vienā darba vietā strādās viens nodarbinātais, līdz ar to negatīva finansiālā ietekme uz projekta finansējumu nav, šāda pieeja nodrošinās mērķētāku dotācijas darba vides uzlabojumu izmantošanu.  Līdz ar to maksimālais dotācijas apmērs, ja vienā darba vietā darbu veic četri nodarbinātie – ir 4 000 *euro* (maksimālā vienas darba vietas pielāgošanas izmaksu summa – 1 000 *euro* x četri nodarbinātie, kas strādā vienā darba vietā). Savukārt, piemēram, ja vienā darba vietā maiņu darbā strādā divi nodarbinātie, tad maksimālā iespējamā dotācija darba devējam konkrētās darba vietas pielāgošanai ir 2 000 *euro* (2 000 *euro* x divi nodarbinātie, kas strādā vienā darba vietā) jeb 1 000 *euro* vienam nodarbinātajam. Tādējādi darba vides uzlabojumu izmaksas uz vienu darba vietu būs iespējams summēt atbilstoši tam, cik mērķa grupas darbinieku ir nodarbināti konkrētajā darba vietā un darba vides uzlabojumu izmaksas tiks nodrošinātas visiem nodarbinātajiem (kuri izmanto, piemēram, veikto pielāgojumu, aprīkojumu un kuriem tas ir nepieciešams) atbilstoši nodarbināto individuālajām vajadzībām.  Attiecīgi, pielāgojot darba vietu, uzlabojumus darba vietā vienlaikus saņems vairāki nodarbinātie (kas strādā vienā darba vietā), kā rezultāta tiks mazināti un novērsti iespējamie arodslimību riski nodarbinātajiem, tai skaitā, nodrošināta nodarbināto personu veselības aizsardzība pret darba vides riska faktoru ietekmi. Jāatzīmē, ka darba vides uzlabojumu pielāgojumi caur individuālu pieeju, var būt vērsti uz vairāku gados vecāku nodarbināto darba vides uzlabošanu un uz projekta mērķa efektīvāku sasniegšanu.  Attiecīgi šāda pieeja atbalsta (dotācijas) sniegšanā dos iespēju darba devējam saņemt atbalstu tādu darba vides uzlabojumu veikšanai, kas maksimāli efektīvi uzlabo darba vidi/darba apstākļus nodarbinātajiem, tādejādi uzlabojot arī gados vecāku nodarbināto darba kvalitāti un produktivitāti, sekmējot nodarbināto personu darbspēju saglabāšanu un nodarbinātību (jo esošajā darba vietā varēs turpināt darbu).  Tāpat jāņem vērā, ka šobrīd veicot izvērtējumu un piešķirot atbalstu (dotāciju) darba vietas iekārtošanai tiek analizēts, vai netiek piešķirts dubults atbalsts uz vienām un tām pašām izmaksu pozīcijām darba vietas iekārtošanai, ja vienā darba vietā, piemēram, maiņu darbā, strādā trīs nodarbinātie un visiem nepieciešams vienāds darba vietas iekārtojums/aprīkojums. Proti, ja vienā darba vietā darbu veic trīs nodarbinātie (strādā maiņu darbā) un izvērtējuma laikā tiek sniegta rekomendācija nodrošināt atbilstošu apgaismojumu (iegādāties galda lampu), tad dotācija galda lampas iegādei (ko praktiski izmantos visi trīs nodarbinātie) ir attiecināma tika uz vienu nodarbināto (nevis trīs identisku galda lampu iegādei).  Pilnveidotais atbalsts darba vides pielāgošanai tiks piemērots visiem darba devējiem, proti, gan tiem darba devējiem, kuriem tiks veikts izvērtējums, gan tiem darba devējiem, kuriem jau ir veikts izvērtējums, jo šobrīd nevienam no darba devējiem nav uzsākts sniegt atbalstu darba vietu pielāgošanai (atbilstoši šobrīd spēkā esošiem atbalsta piešķiršanas nosacījumiem).  Kopumā ierosinātie grozījumi atbalsta pasākuma (darba vides uzlabojumi) nodrošināšanai veicinās 7.3.2. SAM mērķa un uzraudzības rādītāju sasniegšanu. Atbalsta pasākums tiks nodrošināts/īstenots esošā 7.3.2. SAM pieejamā finansējuma ietvaros.  **2.** **Paplašināt veselības uzlabošanas pasākumu klāstu** (*noteikumu projekta 3., 11. un 13.punkts*).  Šobrīd 7.3.2. SAM ietvaros nodarbinātajiem atbilstoši izvērtējumam tiek sniegts atbalsts dažādiem veselības uzlabošanas pasākumiem, piemēram, ārstnieciskā vingrošana, fizikālās medicīnas procedūras, manuālā terapija, masāžas, nodarbības pie fizioterapeita, ūdensprocedūras u.c.  7.3.2. SAM īstenošanas gaitā konstatēts, ka, izvērtējumu ietvaros arodveselības un arodslimību ārstam pilnvērtīgu medicīnisku izmeklējumu veikt nav iespējams. Ārsts ar nodarbināto var tikai apspriest esošās un potenciālās veselības problēmas un veikt vispārēju apskati, jo individuālajiem izvērtējumiem nodrošinātās telpas nav piemērotas pilnvērtīgai medicīniskai apskatei, izmeklējumiem un diagnostikai. Jāņem vērā, ka medicīniskiem izmeklējumiem, ārstu konsultācijām un diagnostikai ir būtiska nozīme, lai noteiktu nodarbinātajiem piemērotākos veselības uzlabošanas pasākumus. Vienlaikus veselības problēmu apzināšana, kas pamatota ar ārstniecības personas atzinumu, palīdz risināt radušās vai iespējamās nodarbinātā veselības problēmas. Pirms nodarbinātais saņem kādu no veselības uzlabošanas atbalsta pakalpojumiem, ir svarīgi noskaidrot, vai nodarbinātā veselības stāvoklis ir atbilstošs konkrētā pakalpojuma saņemšanai. Piemēram, izmeklējumu rezultātā var tikt konstatēts, ka nodarbinātais kādu iemeslu dēļ nevar saņemt ārstnieciskās masāžas pakalpojumus, kaut arī izvērtējuma ietvaros šādi apstākļi netika konstatēti.  Attiecīgi noteikumu projekts paredz papildināt 7.3.2. SAM ietvaros atbalstu nodarbinātajiem veselības uzlabošanai, proti, paredzot iespēju saņemt atbalstu arī ārstu konsultācijām un medicīniskiem izmeklējumiem, piemēram, konsultācija pie rehabilitācijas ārsta, neirologa u.c. speciālistiem. Veselības traucējumi un ar to saistītās problēmas darba vietā (piemēram, sāpes, diskomforts, pazeminātas darbaspējas, darba kavējumi) ir viens no būtiskajiem iemesliem, kas kavē gados vecākus nodarbinātos turpināt strādāt un pilnvērtīgi piedalīties darba un sabiedriskajā dzīvē, tādēļ ārstu – speciālistu atbalsts ir jo īpaši svarīgs, lai mazinātu nodarbināto risku veselības pasliktinājumam, kā arī arodslimību attīstības riskiem.  Ņemot vērā ierosinātos grozījumus, kas paredz iespēju nodarbinātajiem saņemt atbalstu ne tikai veselības uzlabošanas pasākumiem, bet arī ārstu konsultācijām un medicīniskiem izmeklējumiem, noteikumu projekts paredz **palielināt arī atbalsta apmēru veselības uzlabošanas pasākumiem (no 250 *euro* uz 400 *euro*)** (*noteikumu projekta 7.punkts*).  Attiecīgi grozījumi ierosināti, lai būtiski nesamazinātu nodarbināto iespēju saņemt veselības uzlabošanas pasākumus, ņemot vērā indikatīvās ārstu konsultāciju un medicīnisko izmeklējumu pakalpojumu izmaksas. Piemēram, atbilstoši medicīnas sabiedrības “ARS” vai “Veselības centrs 4” cenrādim ārstu konsultācijas ir cenā no indikatīvi 25 *euro* līdz pat 70 *euro*, savukārt, atsevišķi medicīniskie izmeklējumi vienai personai izmaksā pat virs 100 *euro*. Tāpat jāņem vērā, ka vienam nodarbinātajam ar konstatētajiem veselības traucējumiem var nepieciešami kompleksi risinājumi, gan vairāki medicīniskie izmeklējumi, gan veselības uzlabošanas pasākumi (piemēram, gan peldēšanas nodarbības, gan masāžas u.c.). Saskaņā ar Centrālās statistikas pārvaldes datiem patēriņa cenu indekss laika periodā no MK noteikumu Nr. 504 izstrādes brīža, kad tika aprēķināts un noteikts pieļaujamā finansējuma apmērs veselības uzlabošanas pasākumiem, līdz 2019. gada septembrim pieaudzis par 9.4 %. Attiecīgi šajā periodā vērojams patēriņa preču cenu pieaugums (inflācija). Turklāt šajā laika periodā pieaudzis valstī noteiktās minimālās mēnešalgas apmērs (no 370 *euro* 2016. gadā līdz 430 *euro* no 2018. gada). Pamatojoties uz iepriekš minēto, noteikumu projekts paredz palielināt atbalstu ārstu konsultācijām, medicīniskajiem izmeklējumiem un veselības stāvokļa uzlabošanas pasākumiem - ne vairāk kā 400 *euro* vienam nodarbinātajam.  Papildus noteikumu projekts paredz, ka **veselības stāvokļa uzlabošanas pasākumu pakalpojumu sniedzējs var būt arī komersants**, kura darbības veids atbilst noteiktiem NACE 2.red. saimnieciskās darbības veidiem (*noteikumu projekta 14.punkts*).  Šobrīd nodarbinātie var saņemt atbalstu veselības stāvokļa uzlabošanai tikai pie pakalpojumu sniedzēja, kurš reģistrēts ārstniecības personu un ārstniecības atbalsta personu reģistrā un ārstniecības iestāžu reģistrā attiecīga pakalpojuma sniegšanai (saskaņā ar MK noteikumu Nr.504 27.1.1 apakšpunktā). Praksē tas izslēdz iespēju nosūtīt nodarbināto uz veselības uzlabošanas pasākumiem citās iestādēs, piemēram, uz peldēšanas nodarbībām vai citiem ieteicamajiem veselības uzlabošanas pasākumiem peldbaseinā, jo bieži vien attiecīgo pakalpojumu sniedzējs nav reģistrēts kā ārstniecības iestāde. Jāņem vērā, ka, piemēram, peldēšanas nodarbības un/vai peldbaseina apmeklējums un citi veselības uzlabošanas pasākumi, kurus piedāvā ne tikai ārstniecības iestādes, bet, piemēram, pašvaldībām piederoši peldbaseini (pašvaldības iestāde), var labvēlīgi ietekmēt nodarbināto veselību un slimību profilaksi, tādēļ arī tos būtu nepieciešams iekļaut veselības uzlabošanas pasākumu klāstā. Jāatzīmē, ka peldēšana samazina sāpes muskuļos, veicina organisma atveseļošanos, kā arī uzlabo sirds un asinsvadu sistēmas darbību, kas jo īpaši ir aktuāla gados vecākiem nodarbinātajiem. Līdz ar to, lai nodrošinātu nodarbinātajiem plašākas iespējas saņemt tiem nepieciešamos veselības uzlabošanas pakalpojumus, noteikumu projekts paredz, ka veselības stāvokļa uzlabošanas pasākumu pakalpojumu sniedzējs var būt arī komersants, kura darbības veids atbilstoši NACE: Saimniecisko darbību statistiska klasifikācijai Eiropas Kopienā (2. redakcija)[[2]](#footnote-2) ir “Veselība un sociālā aprūpe” (Q sadaļa), “Sporta nodarbības, izklaides un atpūtas darbība” (R sadaļas “Māksla, izklaide un atpūta” 93. nodaļa) vai “Fiziskās labsajūtas uzlabošanas pakalpojumi” (S sadaļas “Citi pakalpojumi” 96.04. nodaļa), vai pašvaldības iestāde (piemēram, pašvaldības peldbaseins).  Atbalsta pasākums tiks nodrošināts/īstenots esošā 7.3.2. SAM pieejamā finansējuma ietvaros un veicinās 7.3.2. SAM mērķa, uzraudzības rādītāju sasniegšanu.  Noteikumu projekts paredz **noteikt pārejas kārtību (normu)** no pastāvošā tiesiskā regulējuma uz jauno regulējumu *(noteikumu projekta 21.punkts)*, proti, ka grozījumus MK noteikumu Nr.504 18.2.3.1 un 27.1.1 apakšpunktā, kas paredz izmaiņas kompensācijas izmaksas apmērā un nosaka, ka veselības uzlabošanas pasākumu pakalpojumu var sniegt komersants vai pašvaldības iestāde, nepiemēro tiem līgumiem, kurus NVA kā finansējuma saņēmējam ar MK noteikumu Nr.504 3.1. apakšpunktā minētajām darba devēju nodarbinātajām personām noslēdzis līdz šo grozījumu spēkā stāšanās dienai.  Šobrīd 7.3.2. SAM projekta ietvaros kopumā ir izvērtēti 1 100 gados vecāki nodarbinātie. Ar nodarbinātajiem ir noslēgti individuāli līgumi par atbalsta pasākumu saņemšanu, kā arī nodarbinātie jau ir saņēmuši/saņem veselības uzlabošanas pasākumus. Nākamos izvērtējumus ar gados vecākiem nodarbinātajiem plānots veikt un līgumus ar nodarbinātajiem plānots slēgt indikatīvi 2020. gada februāri (pēc noteikumu projekta spēkā stāšanās). Līdz ar to, lai nodrošinātu vienlīdzīgu pieeju visiem nodarbinātajiem (kopā 1 100), kuri 2019.gadā saņēma izvērtējumus un noslēdza līgumus atbilstoši šobrīd spēkā esošiem nosacījumiem, nepieciešamas noteikt pārejas kārtību (normu) no pastāvošā tiesiskā regulējuma uz jauno regulējumu.  Šāda pārejas kārtība izvēlēta, lai neveidotos situācija, ka vienā uzņēmumā nodarbinātas gados vecākas personas, kuras saņēmušas veselības uzlabošanas atbalsta pasākumu uzreiz pēc līguma noslēgšanas, to saņem pēc šobrīd spēkā esošiem nosacījumiem, bet citas gados vecākas nodarbinātās personas (kuras veselības uzlabošanas atbalsta pasākumos iesaistās vēlāk) pēc jaunajiem nosacījumiem. Tādējādi visiem vienā uzņēmumā esošiem darbiniekiem tiktu nodrošināta vienota pieeja ar vienlīdzīgiem atbalsta saņemšanas nosacījumiem;  **3.** Papildināt MK noteikumus Nr.504 ar jaunu atbalstāmo darbību –  **pieredzes apmaiņas pasākumi par ilgtspējīgu darba mūžu** (*noteikumu projekta 4., 5., 8., 10. punkts*).  Lai veicinātu gados vecāku nodarbināto personu darbspēju saglabāšanu un nodarbinātību, kā arī maksimāli kvalitatīvi un efektīvi nodrošinātu 7.3.2. SAM īstenošanu un mērķa sasniegšanu, Nodarbinātības valsts aģentūra (turpmāk – NVA) ir noslēgusi sadarbības līgumu ar Baltijas jūras valstu padomes sekretariātu (turpmāk – BJVPS) par dalību starptautiskajā ESF līdzfinansētajā projektā “BJVPS par ilgtspējīgu darba mūžu” (īstenošanas laiks 01.09.2019.-31.12.2021.) (turpmāk – BJVPS projekts), kura ietvaros ir plānots izstrādāt priekšlikumus un rekomendācijas Baltijas jūras valstu reģionam attiecībā uz gados vecāko nodarbināto personu potenciāla saglabāšanu un ilgāka darba mūža veicināšanu, piesaistot Zviedrijas, Somijas, Polijas un Vācijas akadēmiskos ekspertus pētījuma izstrādei un labās prakses apzināšanai šajos jautājumos ES dalībvalstīs. Tāpat Latvijai būs iespēja uzņemt ārvalstu ekspertus un pētniekus, kas varēs iepazīties ar 7.3.2. SAM projekta rezultātiem un sniegt rekomendācijas īstenoto pasākumu efektivitātes/kvalitātes uzlabošanai, balstoties uz ilggadēju aktīvās novecošanās stratēģiju īstenošanas pieredzi Skandināvijas valstīs.  Tāpat ir svarīgi atzīmēt, ka gados vecāko personu nodarbinātības paildzināšana nākotnē kļūs aizvien aktuālāka, jo, atbilstoši prognozēm, demogrāfiskā situācija valstī turpinās virzīties uz aizvien pieaugošu gados vecāku iedzīvotāju īpatsvaru valstī un joprojām būs aktuāli sabiedrības novecošanās jautājumi. Lai izstrādātu jaunus efektīvus risinājumus cilvēku noturēšanai darba tirgū pēc esošā projekta noslēguma, būtu svarīgi nodrošināt sadarbību ar citām ES dalībvalstīm un novērtēt esošā projekta īstenotās aktivitātes, piesaistot arī ārvalstu ekspertus un apzinot starptautisko pieredzi atbalsta sniegšanā gados vecākām personām darba tirgū, tādējādi nodrošinot arī 7.3.2. SAM rezultātu ilgtspēju un aktīvās novecošanās stratēģijas pilnveidi.  Piedaloties projektā, NVA stiprinās sadarbību un nodibinās kontaktus pieredzes apmaiņai ar Baltijas jūras reģiona valstu ekspertiem, kas izstrādā politiku aktīvās novecošanās jomā, kā rezultātā būs iespējams pilnveidot 7.3.2.SAM aktivitāšu saturu, lai veicinātu gados vecāko personu nodarbinātību un līdzdalību darba tirgū.  Ņemot vērā minēto, noteikumu projekts paredz, ka NVA kā finansējuma saņēmējam ir attiecināmas izmaksas, tai skaitā:  1) pieredzes apmaiņas pasākumu īstenošanai par ilgtspējīgu darba mūžu - ārvalstu komandējumiem, lai NVA (projekta īstenošanas personālam un vadības personālam) varētu piedalīties tematiskajās ekspertu darba grupās par kvalitatīvu darba mūžu (indikatīvi 3-4 komandējumi 2020.-2021.gadā);  2) sabiedrības izpratnes veidošanas pasākumu (MK noteikumu Nr.504 16.1. apakšpunktā minētā darbība) ietvaros – tulkošanas izmaksas un izmaksas ārvalstu eksperta (viens pētnieks) piesaistei (izmaksas par aviobiļetēm un viesnīcas izdevumi), lai nodrošinātu iespēju Baltijas jūras reģiona valstu ekspertam piedalīties 7.3.2. SAM ietvaros organizētajā konferencē un seminārā par ilgāka un labāka darba mūža veicināšanu un novecošanās pārvaldības jautājumiem.  Kopējās indikatīvas izmaksas dalībai BJVPS projektā (2019.-2021.gadā) sastāda indikatīvi 4 919 *euro*.  Atbalstāmā darbība tiks nodrošināta/īstenota esošā 7.3.2. SAM pieejamā finansējuma ietvaros un veicinās 7.3.2. SAM mērķa un uzraudzības rādītāju sasniegšanu;  **4. Atteikties no psihoterapeita pakalpojumu nodrošināšanas konkurētspējas paaugstināšanas pasākumu ietvaros** (*noteikumu projekta 12. punkts*).  Šobrīd konkurētspējas paaugstināšanas pasākumu ietvaros (MK noteikumu Nr.504 16.3.3. apakšpunktā minētā atbalstāmā darbība) nodarbinātajiem ir iespēja saņemt dažādu speciālistu pakalpojumus, tai skaitā psihologu un psihoterapeitu konsultācijas (ja šāda atbalsta nepieciešamība tiek identificēta izvērtējuma laikā).  Psihologs konsultāciju ietvaros palīdz nodarbinātajam noformulēt mērķus un sniedz atbalstu, stabilizē un uzlabo personas psihosociālo stāvokli. Psihologa konsultācija ir vērsta uz personas tagadnes problēmām vai nākotni un ir iedarbīgs veids, kad nepieciešama ātra un efektīva palīdzība, lai iniciētu pārmaiņas dzīvē un radītu lielāku drošības un stabilitātes sajūtu, kā arī veicinātu garīgās un fiziskās veselības uzlabošanos. Psiholoģiskās konsultēšanas ilgums ir atkarīgs no individuālās situācijas, bet indikatīvi personai ir nepieciešamas 5–10 konsultācijas (konsultācijas šādā apjomā ir iespējams nodrošināt projekta īstenošanas termiņos un izmaksu apjomā).  Savukārt psihoterapija ir daudz ilgstošāks ārstēšanas process (dziļš un sistemātisks darbs, kas saistīts ar emocionālo un somatisko problēmu risināšanu), kuras ietvaros psihoterapeits (sertificēts ārsts) risina personas jau ieilgušas, un ar tām saistītās ķermeniskās problēmas, kas ir piemērota dziļākai personības problēmu analīzei, un orientējas uz tās neapzinātiem procesiem un personības struktūras pārmaiņām. Psihoterapijas process ilgst indikatīvi no 10–16 sesijām līdz pat vairāku gadu ilgam psihoterapijas kursam, kas atsevišķajos gadījumos var pārsniegt projekta ietvaros noteiktos īstenošanas termiņus un izmaksas.  Projekta ietvaros veicot izvērtējumu, nereti nodarbinātajiem tiek konstatētas problēmas, kuru risināšanai nepieciešama psihologa individuālā konsultācija, tomēr ne vienmēr ir iespējams pilnībā konstatēt personas problēmas raksturu un pamatot nepieciešamību individuālajām psihoterapeita konsultācijām/kursam. Līdz ar to nodarbinātajiem, kuriem varētu būt nepieciešama psiholoģiska rakstura palīdzība un atbalsts, pietiek ar individuālo/ām konsultācijām pie psihologa. Papildus jāņem vērā, ka līdz šim nevienam nodarbinātajam izvērtējuma ietvaros nav sniegta rekomendācija/konstatēta nepieciešamība individuālajām psihoterapeita konsultācijām/kursam.  Ņemot vērā iepriekš minēto, kā arī, lai maksimāli efektīvi un mērķtiecīgi/lietderīgi sniegtu atbalstu nodarbinātajiem, noteikumu projekts paredz svītrot nosacījumu par psihoterapeita pakalpojumu nodrošināšanu nodarbinātajiem konkurētspējas paaugstināšanas pasākumu ietvaros, saglabājot nodarbinātajiem iespēju saņemt psihologa konsultācijas, ja nepieciešama psiholoģiska rakstura palīdzība un atbalsts;  **5. Precizēt starprezultātu novērtēšanas veikšanas termiņu/laiku** (*noteikumu projekta 16. punkts*).  Projekta ietvaros plānots veikt izvērtējuma un sniegto atbalsta pasākumu mērķa grupai (noteikumu Nr.504 16.2. un 16.3. apakšpunktā minētās atbalstāmās darbības) starprezultātu novērtēšanu (noteikumu Nr.504 16.5. apakšpunktā minētā atbalstāmā darbība), ne agrāk kā 18 mēnešus pēc izvērtējuma un atbalsta pasākumu mērķa grupai uzsākšanas.  Tomēr, ņemot vērā, ka atbalsta sniegšana mērķa grupai tika uzsākta vēlāk nekā sākotnēji plānots, kā arī to, ka pirmajā iepirkumu kārtā izvērtējumi varētu tik veikti īsākā termiņā nekā sākotnēji plānots, noteikumu projekts paredz, ka starprezultātu novērtēšana tiks veikta ne agrāk kā 6 mēnešus (šobrīd noteikumos Nr.504 – 18 mēnešus) pēc izvērtējuma un atbalsta sniegšanas pasākumu mērķa grupai uzsākšanas (indikatīvi 2020. I ceturksnī), lai nepieciešamības gadījumā pilnveidotu atbalsta pasākumus atbilstoši starpizvērtējuma rezultātā veiktajiem secinājumiem, tādējādi nodrošinot maksimāli efektīvu un mērķtiecīgi sniegtu atbalstu mērķa grupai.  Atbalstāmās darbības (starprezultātu novērtēšana) īstenošana vēl nav uzsākta, t.sk. iepirkums nav veikts (šobrīd norisinās darbs pie iepirkuma par starprezultātu novērtēšanas dokumentācijas sagatavošanas), līdz ar to ierosinātais grozījums neietekmē trešo pusi (nav tiesiskās ietekmes);  **6.** Papildus šobrīd 7.3.2. SAM personālam pieejamām transporta nomas pakalpojuma izmaksām, noteikumu projekts paredz iespēju **attiecināt arī degvielas iegādes un transporta pakalpojumu pirkšanas izmaksas** (*noteikumu projekta 9.punkts*), izmantojot katrā konkrētā gadījumā saimnieciski izdevīgāko variantu.  Šobrīd noteikumi Nr.504 (19.3. apakšpunkts) paredz, ka attiecināmas ir tikai izmaksas transporta nomas pakalpojumiem. NVA īstenoto ES fondu projektu ietvaros ir secināts, ka pie regulāras transporta noslodzes, veicot dienā vidēji ne mazāk par 40 km, transporta nomas pakalpojuma izmaksas ir ekonomiski izdevīgākas nekā transporta pakalpojumu pirkšana. Savukārt, ja transporta pakalpojumu nepieciešamība ir periodiska/neregulāra (un veicamie attālumi mazāki par 40 km vidēji dienā), tad transporta pakalpojumu pirkšana ir ekonomiski izdevīgāka nekā transportlīdzekļa noma.  Tā kā 7.3.2. SAM ietvaros plānots izmantot vairākus transportlīdzekļus (šobrīd tiek izmantots NVA transports pamatbudžeta ietvaros) vairāku projekta darbību īstenošanā (piemēram, projekta īstenošanas nodrošināšanai, īstenošanas personāla dalība izvērtējumu veikšanā u.c.) un visā Latvijas teritorijā, tad atsevišķos reģionos ekonomiski izdevīgāka būs transporta pakalpojumu pirkšana, savukārt citos gadījumos ekonomiski izdevīgāka būs transportlīdzekļa noma. Tādējādi, lai nodrošinātu racionālu un saimniecisku publisko resursu izlietojumu, noteikumu projekts paredz 7.3.2. SAM vairākus transporta risinājumus, lai projekta personāls varētu izvēlēties konkrētajam mērķim atbilstošāko un ekonomiskāko risinājumu, nevis pielāgotos vienam risinājumam, kā rezultātā var veidoties neefektīvs līdzekļu izlietojums;  **7. Precizēt ar valsts atbalsta saņemšanu saistītos nosacījumus** paredzot, ka:  **7.1.** vienam vienotam uzņēmumam, kas darbojas lauksaimniecības nozarē piešķiramā *de minimis* atbalsta kopējā summa jebkurā trīs fiskālo gadu periodā nepārsniedz 25 000 *euro* saskaņā ar Komisijas 2013. gada 18. decembra Regulas (ES) Nr. 1408/2013 par Līguma par ES darbību 107. un 108. panta piemērošanu *de minimis* atbalstam lauksaimniecības nozarē (turpmāk – Komisijas regula Nr. 1408/2013) 3. panta 3.a punktu (Komisijas regulas Nr. 1408/2013 3. pants grozīts ar Komisijas 2019. gada 21. februāra Regulu Nr. 2019/316 ar ko groza Komisijas regulu Nr. 1408/2013[[3]](#footnote-3) (turpmāk – Komisijas regula Nr. 2019/316) *(noteikumu projekta 17.punkts)*;  **7.2.** lēmumu par *de minimis* atbalsta piešķiršanu saskaņā ar Komisijas regulu Nr. 1408/2013, Komisijas 2013. gada 18. decembra Regulu (ES) Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (turpmāk – Komisijas regula Nr. 1407/2013) un Komisijas 2014. gada 27. jūnija Regulu (ES) Nr. 717/2014 par Līguma par Eiropas Savienības darbību 107. un 108. panta piemērošanu *de minimis* atbalstam zvejniecības un akvakultūras nozarē (turpmāk – Komisijas regula Nr. 717/2014) var pieņemt līdz šo regulu darbības beigām saskaņā ar minēto regulu 7. panta 4.punktu un 8. pantu *(noteikumu projekta 19.punkts)*. Attiecīgie grozījumi ar valsts atbalsta saņemšanu saistītajos nosacījumos ierosināti saskaņā ar Komisijas regulu Nr. 2019/316, kā arī ņemot vērā minēto regulu atšķirīgos darbību termiņus un diskusijas par to iespējamiem grozījumiem;  **7.3.** papildināt MK noteikumus Nr.504, nosakot *de minimis* atbalsta piešķiršanas brīdi *(noteikumu projekta 20.punkts)*, proti, par *de minimis* atbalsta piešķiršanas brīdi MK noteikumu Nr.504 16.3.2. un 16.3.4. apakšpunktā minētajam atbalstam darba devējam uzskata – vienošanās pie MK noteikumu Nr.504 26.1.3.apakšpunktā minētā līguma spēkā stāšanās dienu par MK noteikumu Nr.504 16.3.2. un 16.3.4. apakšpunktā minēto atbalstāmo darbību īstenošanu;  **7.4.** redakcionāli precizēt MK noteikumu Nr.504 39.punktu atbilstoši jaunajam *de minimis* atbalsta uzskaites un piešķiršanas regulējumam, kas noteikts MK 2018.gada 21.novembra noteikumos Nr.715 “Noteikumi par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem” *(noteikumu projekta 18.punkts);*  **7.5.** papildināt MK noteikumus Nr.504 ar jaunu punktu, kas paredz atbalsta saņēmējam atmaksāt saņemto *de minimis* atbalstu ar procentiem finansējuma saņēmējam, ja tas pārkāpis Komisijas regulas Nr.1407/2013, Komisijas regulas Nr.717/2014 vai Komisijas regulas 1408/2013 prasības *(noteikumu projekta 20.punkts)*.  Kopumā ierosinātie grozījumi veicinās 7.3.2. SAM efektīvu un kvalitatīvu ieviešanu, kā arī pozitīvi ietekmēs 7.3.2. SAM mērķa grupu, jo tiks veicināta gados vecāku nodarbināto personu vecumā no 50 gadiem darbspēju saglabāšana un nodarbinātība (kopumā projekta ietvaros atbalstu plānots sniegt 3 000 gados vecākām nodarbinātām personām vecumā no 50 gadiem). |
| 3. | Projekta izstrādē iesaistītās institūcijas un publiskas personas kapitālsabiedrības | Labklājības ministrija, NVA. |
| 4. | Cita informācija | Noteikumu projekts ietekmē NVA kā finansējuma saņēmēju (turpmāk – finansējuma saņēmējs), jo tas paredz precizēt 7.3.2. SAM īstenošanas nosacījumus, tai skaitā izmaksu pozīcijas.  Noteikumu projektam tiek prognozēta būtiska pozitīva ietekme uz 7.3.2. SAM īstenošanu, mērķa un iznākuma rādītāja sasniegšanu, jo tiks veicināta gados vecāku nodarbināto personu darbspēju saglabāšana un nodarbinātība, tai skaitā tiks mazināti un novērsti iespējamie nodarbināto arodslimību riski.  Izvērtējot ierosināto grozījumu ietekmi uz 7.3.2. SAM ietvaros īstenoto projektu Nr. 7.3.2.0/16/I/001 “Atbalsts ilgākam darba mūžam” (turpmāk – 7.3.2. SAM projekts), pēc noteikumu spēkā stāšanās būs nepieciešams veikt attiecīgus grozījumus 7.3.2. SAM projektā (detalizētāku nepieciešamību vērtēs finansējuma saņēmējs).  Negatīva finanšu ietekme ierosinātajiem grozījumiem nav sagaidāma, un atbalsta pasākumi tiks nodrošināti esošā piešķirtā finansējuma ietvaros. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Mērķa grupa ir:  - gados vecākas nodarbinātas personas vecumā no 50 gadiem un bezdarba riskam pakļautas personas – gados vecākas nodarbinātas personas vecumā no 50 gadiem, kuras atbilst vismaz vienam no MK noteikumu Nr. 504 3.1.apakšpunktā minētajiem kritērijiem;  - komersanti un valsts vai pašvaldības institūcijas.  noteikumu projekts pozitīvi ietekmē gan bezdarba riskam pakļautas personas – vecumā no 50 gadiem kā sabiedrības grupu, gan darba devējus (komersantus un valsts vai pašvaldības institūcijas). |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam kopumā ir pozitīva ietekme uz tautsaimniecību, kā arī uz uzņēmējdarbības vidi un sabiedrības mērķgrupām, īpaši, bezdarba riskam pakļautām personām – vecumā no 50 gadiem, jo tiks veicināta gados vecāku nodarbināto personu vecumā no 50 gadiem veselības uzlabošana un darbspēju saglabāšana, tai skaitā pozitīvi ietekmējot tādus darba devējus kā, piemēram, mazos, vidējos uzņēmumus, mikrouzņēmumus un jaunuzņēmumus dažādos Latvijas reģionos, kuros tiek nodarbinātas gados vecākas personas vecumā no 50 gadiem.  noteikumu projekts nerada ietekmi uz vidi, konkurenci, kā arī neietekmē administratīvo slogu. |
| 3. | Administratīvo izmaksu monetārs novērtējums | Noteikumu projekts neskar šo jomu. |
| 4. | Atbilstības izmaksu monetārs novērtējums | Noteikumu projekts neskar šo jomu. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nav |
| 2. | Atbildīgā institūcija | Labklājības ministrija. |
| 3. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | |
| 1. | Saistības pret Eiropas Savienību | | Noteikumu projekts paredz:  1) vienam vienotam uzņēmumam, kas darbojas lauksaimniecības nozarē piešķiramā *de minimis* atbalsta kopējā summa jebkurā trīs fiskālo gadu periodā nepārsniedz 25 000 *euro* saskaņa ar Komisijas regulas Nr. 1408/2013 3. panta 3.a punktu (Komisijas regulas Nr. 1408/2013 3. pants grozīts ar Komisijas regulu Nr. 2019/316);  2) lēmumu par *de minimis* atbalsta piešķiršanu var pieņemt līdz regulu darbības beigām saskaņā ar Komisijas regulas Nr. 1408/2013 7. panta 4. punktu un 8. pantu (Komisijas regulas Nr. 1408/2013 8. pants grozīts ar Komisijas regulu Nr. 2019/316), saskaņā ar Komisijas regulas Nr.1407/2013 7. panta 4. punktu un 8. pantu, saskaņā ar Komisijas regulas Nr.717/2014 7. panta 4. punktu un 8. pantu;  3) Ja atbalsta saņēmējs ir pārkāpis Komisijas regulas Nr.1407/2013, Komisijas regulas Nr.717/2014 vai Komisijas regulas Nr.1408/2013 prasības, atbalsta saņēmējam ir pienākums atmaksāt finansējuma saņēmējam visu 7.3.2. SAM projekta ietvaros saņemto *de minimis* atbalstu, kas piešķirts saskaņā ar attiecīgo regulu, kopā ar procentiem, ko publicē Eiropas Komisija saskaņā ar Komisijas 2004.gada 21.aprīļa regulas (EK) Nr.794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108.panta piemērošanai, 10.pantu, tiem pieskaitot 100 bāzes punktus, no dienas, kad *de minimis* atbalsts tika izmaksāts atbalsta saņēmējam līdz tā atgūšanas dienai, ievērojot Komisijas 2004.gada 21.aprīļa regulas (EK) Nr.794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108.panta piemērošanai, 11.pantā noteikto procentu likmes piemērošanas metodi. | | |
| 2. | Citas starptautiskās saistības | | Noteikumu projekts šo jomu neskar | | |
| 3. | Cita informācija | | Nav | | |
| **1. tabula Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | | 1) Komisijas regula Nr. 717/2014;  2) Komisijas regula Nr.794/2004;  3) Komisijas regula Nr. 1407/2013;  4) Komisijas regula Nr. 1408/2013. | | | |
| A | | B | | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (tai skaitā alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Komisijas regulas Nr. 1408/2013 3. panta 3.a punkts | | Noteikumu projekta 17.punkts. | | Ieviests pilnībā. | Noteikumu projekts neparedz stingrākas prasības. |
| Komisijas regulas Nr. 1407/2013 7. panta 4.punkts un 8.pants | | Noteikumu projekta 19.punkts. | | Ieviests pilnībā. | Noteikumu projekts neparedz stingrākas prasības. |
| Komisijas regulas Nr. 717/2014 7. panta 4.punkts un 8.pants | | Noteikumu projekta 19.punkts. | | Ieviests pilnībā. | Noteikumu projekts neparedz stingrākas prasības. |
| Komisijas regulas Nr. 1408/2013 7. panta 4.punkts un 8. pants | | Noteikumu projekta 19.punkts. | | Ieviests pilnībā. | Noteikumu projekts neparedz stingrākas prasības. |
| Komisijas regulas Nr.794/2004 10. un 11. pants | | Noteikumu projekta 20.punkts. | | Ieviests pilnībā. | Noteikumu projekts neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | Noteikumu projekts šo jomu neskar. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Noteikumu projekts šo jomu neskar. | | | |
| Cita informācija | | Nav | | | |
| **2. tabula Ar tiesību akta projektu** izpildītās **vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | | |
| Noteikumu projekts šo jomu neskar | | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par noteikumu projektu un dotu iespēju izteikt viedokli sabiedrībai, noteikumu projekts atbilstoši MK 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā” pirms tā iesniegšanas/izsludināšanas Valsts sekretāru sanāksmē ievietots LM tīmekļa vietnē. |
| 2. | Sabiedrības līdzdalība projekta izstrādē | Sabiedrība tika aicināta līdzdarboties noteikumu projekta izstrādē, ievietojot noteikumu projektu tīmekļa vietnē www.lm.gov.lv un no 18.10.2019. līdz 05.11.2019. aicinot sabiedrības pārstāvjus:  1) rakstiski sniegt viedokli par noteikumu projektu tā izstrādes stadijā – nosūtot uz elektronisko pasta adresi: atbildiga.iestade@lm.gov.lv;  2) klātienē sniegt viedokli par noteikumu projektu tā izstrādes stadijā. |
| 3. | Sabiedrības līdzdalības rezultāti | Kopumā līdz noteikumu projekta izsludināšanai Valsts sekretāru sanāksmē (tai skaitā līdz 05.11.2019.) par noteikumu projektu sabiedrības viedoklis netika saņemts. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Labklājības ministrija, Centrālā finanšu un līgumu aģentūra kā sadarbības iestāde, NVA kā finansējuma saņēmējs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav. |

Labklājības ministre R. Petraviča

R. Kudļa 67021630

Rudolfs.Kudla@lm.gov.lv

1. “Grozījumi Ministru kabineta 2011.gada 25.janvāra noteikumos Nr.75 “Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem” (VSS-1053), <http://tap.mk.gov.lv/lv/mk/tap/?pid=40479064> [↑](#footnote-ref-1)
2. NACE: Saimniecisko darbību statistiskā klasifikācija Eiropas Kopienā, 2. redakcija, <https://www.csb.gov.lv/lv/statistika/klasifikacijas/nace-2-red/kodi> [↑](#footnote-ref-2)
3. [↑](#footnote-ref-3)